Návrh na menovanie nového predstaviteľa vlády SR v Konvente o budúcnosti Európy 

Európska rada sa na svojom zasadnutí v Laeken (14.-15. decembra 2001) venovala okrem iného aj otázkam budúcnosti EÚ, čoho výsledkom bola Laekenská deklarácia k tejto téme. V súvislosti s diskusiou o budúcej podobe EÚ schválila Európska rada vytvorenie Konventu, ktorý začal pracovať od 1. marca 2002. Kandidátske krajiny boli prizvané zapájať sa v plnej miere do jeho činnosti prostredníctvom jedného predstaviteľa vlády a dvoch predstaviteľov parlamentu. 
Vláda SR vo svojom uznesení č. 75 z 23. januára 2002 vymenovala Jána Figeľa, štátneho tajomníka MZV SR, za svojho predstaviteľa a Juraja Migaša, mimoriadneho a splnomocneného veľvyslanca SR pri Európskych spoločenstvách so sídlom v Bruseli, za jeho alternáta v Konvente o budúcnosti Európy.
Vzhľadom na nové zloženie NR SR ako výsledku parlamentných volieb a s tým spojené zmeny v zložení vlády SR,  MZV SR navrhuje, aby vláda zrušila k 23.októbru 2002 menovanie zastupovania vlády SR v Konvente bývalým štátnym tajomníkom MZV SR a súčasným predsedom zahraničného výboru NR SR a hlavným vyjednávačom SR s EÚ J.Figeľom a schválila menovanie Ivana Korčoka, štátneho tajomníka MZV SR na zastupovanie vlády SR v Konvente o budúcnosti EÚ. Jeho alternátom navrhuje MZV SR ponechať Juraja Migaša, mimoriadneho a splnomocneného veľvyslanca SR pri Európskych spoločenstvách v Bruseli. 
MZV SR zároveň očakáva, že v duchu listu ministra ZV SR E. Kukana zo dňa 16. októbra 2002 pre predsedu NR SR, bude do programu najbližšej schôdze parlamentu zaradené vymenovanie, resp. potvrdenie poslancov Národnej rady Slovenskej republiky za predstaviteľov SR a ich dvoch alternátov v Konvente o budúcnosti Európy. 
V záujme zabezpečenia riadneho zastúpenia Slovenskej republiky na pôde tohto celoeurópskeho fóra je žiadúce, aby boli všetci zástupcovia SR v Konvente o budúcnosti Európy vymenovaní čo najskôr.